P6_TA(2005)0295

Poliittinen tilanne ja tiedotusvälineiden riippumattomuus Valko-Venäjällä

Euroopan parlamentin päätöslauselma Valko-Venäjän poliittisesta tilanteesta ja tiedotusvälineiden riippumattomuudesta

Euroopan parlamentti, joka

- ottaa huomioon aikaisemmat päätöslauselmansa Valko-Venäjän tilanteesta,

- ottaa huomioon erityisesti 10. maaliskuuta 2005 hyväksymänsä päätöslauselman Valko-Venäjästä [1],

- ottaa huomioon Euroopan neuvoston parlamentaarisen yleiskokouksen antamat päätöslauselmat Valko-Venäjän tilanteesta ja erityisesti sen 28. huhtikuuta 2004 antaman päätöslauselman lehdistön vainosta Valko-Venäjällä,

- ottaa huomioon Yhdistyneiden Kansakuntien 14. huhtikuuta 2005 antaman päätöslauselman Valko-Venäjän ihmisoikeustilanteesta,

- ottaa huomioon tiedotusvälineiden vapautta koskevista asioista vastaavan Euroopan turvallisuus- ja yhteistyöjärjestön (Etyj) edustajan maaliskuussa 2005 antaman kertomuksen Valko-Venäjästä,

- ottaa huomioon erityisesti demokratian edistämistä Valko-Venäjällä käsittelevän Euroopan unionin toimintasuunnitelman, jonka Euroopan parlamentin suhteista Valko-Venäjään vastaava valtuuskunta hyväksyi 23. helmikuuta 2005,

- ottaa huomioon Euroopan parlamentin mielipiteenvapauden Saharov-palkinnon, joka myönnettiin joulukuussa 2004 Valko-Venäjän journalistiyhdistykselle,

- ottaa huomioon 12. toukokuuta 2004 annetun komission tiedonannon Euroopan naapuruuspolitiikasta (KOM(2004)0373),

- ottaa huomioon Euroopan unionin 2. heinäkuuta 2004 hyväksymät Valko-Venäjän viranomaisten vastaiset pakotteet, jotka määrättiin kolmen Valko-Venäjän oppositiojohtajan ja yhden toimittajan kadottua;

- ottaa huomioon työjärjestyksen 103 artiklan 4 kohdan,

A. ottaa huomioon, että Valko-Venäjän tilanne ei suinkaan ole parantunut vaan heikentynyt edelleen siinä määrin, että ihmisoikeuksia loukataan törkeästi, alahuoneelta on riistetty lainsäädäntövalta ja talouselämä on presidentin käskyvallan alla; ottaa huomioon, että kyseisiin loukkauksiin sisältyy muun muassa demokraattisen opposition edustajien vangitseminen ja muut heitä vastaan käytetyt vainoamisen muodot,

B. ottaa huomioon, että Euroopan unioni on toistuvasti tuominnut Lukashenkon hallituksen toteuttamat merkittävien oppositiojohtajien pidätykset, ja että lukuisat katoamistapaukset ovat edelleen ratkaisematta,

C. ottaa huomioon, että useiden poliittisten puolueiden, 22 riippumattoman sanomalehden ja yli 50:n eri tasoilla toimivan ja erilaisia poliittisia suuntauksia edustavan demokratiaa kannattavan kansalaisjärjestön sekä useiden koulutuslaitosten toiminta on viime vuosina lopetettu "teknisistä" syistä, vaikka kaikissa tapauksissa näitä organisaatioita on selvästikin rangaistu presidentin ja hänen politiikkansa arvostelusta,

D. ottaa huomioon, että YK:n ihmisoikeustoimikunta arvosteli Valko-Venäjää huhtikuussa 2005 siitä, että maasta raportoidaan jatkuvasti kansalaisjärjestöjen, kansallisia vähemmistöjä edustavien järjestöjen, riippumattomien tiedonvälittäjien, oppositiopuolueiden, sitoutumattomien ammattiyhdistysten ja uskonnollisten järjestöjen vainoamisesta ja niiden toiminnan lakkauttamisesta sekä demokraattiseen toimintaan, riippumattomien tiedotusvälineiden toiminta mukaan luettuna, osallistuvien henkilöiden vainoamisesta,

E. ottaa huomioon, että valtion viranomaiset ovat lopettaneet kokonaan uusien sanomalehtien rekisteröinnin, ja monille nykyisille sanomalehdille on määrätty huomattavia sakkoja, minkä vuoksi ne eivät voi jatkaa julkaisutoimintaansa,

F. ottaa huomioon, että Valko-Venäjällä tapahtuu jatkuvasti poliittisista syistä demokratialiikkeen aktivistien ja riippumattomien toimittajien pidätyksiä ja oikeudenkäyntejä sekä ulkomaalaisten karkotuksia; ottaa huomioon, että kaksi Pahonia-sanomalehden toimittajaa, Pavał Mažejka ja Mikoła Markievič, sekä Rabočy-sanomalehden päätoimittaja Viktar Ivaškievič tuomittiin 6—9 kuukauden vankeusrangaistuksiin,

G. ottaa huomioon, että Valko-Venäjän oikeusministeriö julisti 12. toukokuuta 2005 maassa toimivan puolalaisten liiton johtajat laittomiksi, että painotalo kieltäytyi hallituksen käskystä painamasta puolalaista Głos znad Niemna -viikkolehteä ja että hallituksen alaisuudessa painettiin väärennettyjä painoksia,

H. ottaa huomioon, että ORT:n kirjeenvaihtaja Dźmitry Zavadzki katosi vuonna 2000 ja Valko-Venäjän viranomaiset näyttävät jarruttavan tutkimuksia; ottaa huomioon, että Solidarność-sanomalehden toimittaja Vieranika Čarkasava murhattiin 20. lokakuuta 2004 ja että toimittajiin kohdistuvat väkivallanteot ovat entistä yleisempiä,

I. ottaa huomioon, että maan hallitus on monopolisoinut julkaisutoiminnan ja toimintaansa jatkaville yksityisille julkaisijoille määrätään suuret sakot, jos ne julkaisevat riippumattomia sanomalehtiä; ottaa huomioon, että Valko-Venäjän viranomaiset usein takavarikoivat rajalla monet ulkomailla, Venäjä mukaan luettuna, julkaistut riippumattomat sanomalehdet,

J. ottaa huomioon, että kaikki televisio- ja radiolähetykset, riippumatta siitä, ovatko ne kansallisia vai alueellisia, ovat hallituksen omistuksessa tai valtion valvonnassa,

K. ottaa huomioon, että kaikkia kaapelitelevisio-operaattoreita vainotaan Valko-Venäjän hallituksen kieltämien ulkomaisten kanavien esittämisen vuoksi; ottaa huomioon, että tämän perusteella valkovenäläisiltä kaapelitelevisio-operaattoreilta kiellettiin kaikkien ukrainalaisten kanavien ja puolalaisen Poloniakanavan lähetysten esittäminen,

L. ottaa huomioon, että Internet-yhteyksiä hoitaa valtiojohtoinen yritys, joka on sulkenut useita käyttöliittymiä ja verkkosivuja,

M. ottaa huomioon, että Euroopan turvallisuus- ja yhteistyöjärjestön edustajan maaliskuussa 2005 antama kertomus tiedotusvälineiden vapaudesta Valko-Venäjällä nosti esille vakavia huolenaiheita riippumattomien tiedotusvälineiden tilanteesta Valko-Venäjällä, erityisesti riippumattomien sanomalehtien rekisteröintimäärän laskun ja tiedotusvälineiden lisääntyvän painostuksen lainkäyttöelimissä tai niiden ulkopuolella taikka taloudellisin keinoin;

1. tuomitsee jyrkästi Valko-Venäjän hallinnon erottelemattomat hyökkäykset tiedotusvälineitä, toimittajia, opposition jäseniä ja ihmisoikeusaktivisteja ja kaikkia muita kohtaan, jotka yrittävät ilmaista vapaasti kriittisiä mielipiteitä presidenttiä ja hallintoa vastaan ja ottaa huomioon, että nämä hyökkäykset ilmenevät mielivaltaisina pidätyksinä, pidätettyjen epäasianmukaisena kohteluna, katoamisina, vainona poliittisin perustein ja muina painostustoimina, jotka ovat vastoin demokratian ja oikeusvaltion perusperiaatteita;

2. pyytää neuvostoa ja komissiota perustamaan monitahoisen Valko-Venäjän riippumattomia tiedotusvälineitä tukevan monivuotisen ohjelman, jolla tuetaan riippumattomia radio- ja televisiolähetyksiä ulkomailta sekä riippumattomia journalisteja ja sanomalehtiä;

3. pitää myönteisenä hanketta, joka koskee radioverkon luomista riippumattomalle lähetystoiminnalle Puolasta, Liettuasta ja mahdollisesti Ukrainasta, ja kehottaa komissiota tukemaan sen toteuttamista;

4. kehottaa neuvostoa ja komissiota tässä yhteydessä tarjoamaan mahdollisimman pian tarvittavan avun, jotta voidaan aloittaa riippumattomien radio-ohjelmien lähettäminen ulkomailta Valko-Venäjälle;

5. korostaa, että radiolähetyksissä olisi voitava käyttää kaikkia taajuusalueita, myös Internetiä, ja lähetysten olisi oltava tarjolla jatkuvasti;

6. kehottaa neuvostoa ja komissiota tukemaan painostuksen kohteena olevia toimittajia ja heidän perheitään;

7. kehottaa neuvostoa ja komissiota perustamaan riippumattomia toimittajia tukevan apuraha- ja harjoitteluohjelman sekä nuorten riippumattomien toimittajien koulutusohjelman;

8. kehottaa komissiota kuulemaan Euroopan parlamenttia Valko-Venäjän vapaita ja riippumattomia tiedotusvälineitä ja kansalaisille annettavaa tiedotusta koskevan ohjelman täytäntöönpanosta;

9. katsoo, että mikäli Valko-Venäjän viranomaiset eivät onnistu parantamaan joukkotiedotusvälineiden vapautta ja sananvapautta ja sallivat tilanteen heiketä entisestään, komission, neuvoston ja parlamentin on välittömästi ulotettava viisumikielto niihin Valko-Venäjän viranomaisiin, jotka ovat osallistuneet joukkotiedotusvälineiden vainoamiseen;

10. tuomitsee hallituksen toimet Valko-Venäjän puolalaisten liittoa vastaan yrityksenä hillitä suurinta kansalaisjärjestöä ja yhtä niistä harvoista, joita hallitus ei määrää; muistuttaa, että vähemmistöjen oikeuksien kunnioittamiseen kuuluu myös yhdistymisvapauden ja tämän järjestön lakisääteisesti valittujen elinten tunnustaminen; tuomitsee hallituksen yritykset saada viikkolehti Głos znad Niemna hallintaansa;

11. on erityisen kauhistunut pitkistä pakkotyötuomioista, joita langetettiin hiljattain Valko-Venäjän sosiaalidemokraattisen puolueen (Narodnaja Hramada) puheenjohtajalle Mikola Statkevichille, Young Front -järjestön johtajiin kuuluvalle Paval Seviarynecille sekä liikemiehelle ja 13. korkeimman neuvoston jäsenelle Andrei Klimaulle;

12. kehottaa Valko-Venäjän viranomaisia lopettamaan demokratiaa kannattavien nuorten erottamisen yliopistoista ja muista korkeakouluista ja julistaa täyden tukensa niille opiskelijoille, jotka erotettiin korkeakouluista demokraattisten arvojen tukemisen ja ihmisoikeuksien puolustamisen takia ja jotka aloittivat nälkälakon 25. toukokuuta 2005;

13. pitää myönteisenä maanpaossa eläville valkovenäläisille opiskelijoille tarkoitetun eurooppalaisen humanistisen yliopiston avaamista Vilnassa ja kehottaa komissiota ja jäsenvaltioita avustamaan yliopistoa sen opetus- ja tutkimusohjelmissa;

14. kehottaa jäsenvaltioita tunnustamaan eurooppalaisen humanistisen yliopiston antamat tutkintotodistukset osoituksena korkeatasoisesta pätevyydestä ja erinomaisista akateemisista taidoista ja kehottaa Euroopan yliopistoja ryhtymään aiempaa läheisempään yhteistyöhön eurooppalaisen humanistisen yliopiston kanssa;

15. korostaa jälleen kerran, että Euroopan unionin ja Valko-Venäjän suhteiden kehitys riippuu jatkossakin maan demokratia- ja uudistuskehityksestä ja valkovenäläisten mahdollisuudesta käyttää puolueettomia, vapaita ja avoimia tiedotusvälineitä;

16. kehottaa neuvostoa ja komissiota ottamaan Valko-Venäjän kysymyksen esille Venäjän viranomaisten kanssa, jotta määritetään yhteiset toimet, joiden tavoitteena on konkreettisten demokraattisten muutosten toteuttaminen Valko-Venäjällä;

17. kehottaa puhemiestä välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille sekä Etyjin ja Euroopan neuvoston parlamentaarisille yleiskokouksille.

[1] Hyväksytyt tekstit, P6_TA(2005)0080.

--------------------------------------------------